ΓΡΑΠΤΗ ΕΡΩΤΗΣΗ P-0384/99

υποβολή: Ursula Stenzel (PPE) προς την Επιτροπή

(19 Φεβρουαρίου 1999)

Θέμα: Διαγωνισμός

Σε συνέχεια της ερώτησής μου E-3079/98(1) σχετικά με τη διεξαγωγή του πρόσφατου γενικού διαγωνισμού της 14.9.1998 και τις παρατυπιες που σημειώθηκαν σε αυτόν, η Επιτροπή παρακαλείται να απαντήσει στις ακόλουθες ερωτήσεις, σε σχέση με το διαγωνισμό που διεξήχθη στις 6.2.1999:

1. Τι μέτρα ασφαλείας και ελέγχου ελήφθησαν στο πλαίσιο της διεξαγωγής του εν λόγω διαγωνισμού;

2. Μπορεί η Επιτροπή να αποκλείσει ότι επαναλήφθηκαν και εδώ οι παρατυπίες;

3. Τι έχει να πει η Επιτροπή σχετικά με τα δημοσιεύματα του τύπου, σύμφωνα με τα οποία η αστυνομία ερευνά κατοικίες και γραφεία και έχει προβεί στην κατάσχεση έγγραφων και δισκετών;

Απάντηση του κ. Liikanen εξ ονόματος της Επιτροπής

(11 Μαρτίου 1999)

Κατ' αρχάς, η Επιτροπή μπορεί να πληροφορήσει το αξιότιμο μέλος του Κοινοβουλίου ότι οι δοκιμασίες προεπιλογής της 6ης Φεβρουαρίου 1999 για τους γενικούς διαγωνισμούς Α διεξήχθησαν υπό άριστες συνθήκες στο σύνολο των 47 εξεταστικών κέντρων που είχαν εγκατασταθεί στα 15 κράτη μέλη. Οι νέοι κανόνες συμπεριφοράς και πειθαρχίας λειτούργησαν πολύ καλά, κανένας υποψήφιος δεν αποκλείσθηκε και η επιτόπια οργάνωση έτυχε της αποδοχής των υποψηφίων, οι οποίοι μπόρεσαν να συμμετάσχουν στις δοκιμασίες σε κλίμα πλήρους εμπιστοσύνης.

Όσον αφορά τα συγκεκριμένα ερωτήματα, η Επιτροπή μπορεί να δώσει τις ακόλουθες πληροφορίες:

1. Είχε ληφθεί σειρά μέτρων για την ενίσχυση τόσο της ασφάλειας, στο στάδιο της προπαρασκευής των δοκιμασιών, όσο και της τάξης και πειθαρχίας στα εξεταστικά κέντρα. Στο στάδιο της προπαρασκευής, είχαν ληφθεί μέτρα για να περιορισθεί στο ελάχιστο δυνατόν η πρόσβαση στις δοκιμασίες και για να πραγματοποιηθεί η μετάφραση των δοκιμασιών υπό άριστες συνθήκες ασφαλείας. Ο αριθμός των ατόμων που συμμετείχαν στις εργασίες είχε σε μεγάλο βαθμό μειωθεί και η μετάφραση έγινε σε ασφαλισμένες αίθουσες, με χρήση υπολογιστών μη συνδεδεμένων με το δίκτυο.

Για να εξασφαλισθεί η απρόσκοπτη διεξαγωγή των δοκιμασιών στις 6 Φεβρουαρίου 1999, οι ομάδες επιτήρησης είχαν ενισχυθεί σε αριθμό και σε ποιότητα. Πάνω από 900 επιτηρητές ήταν παρόντες και για το έργο αυτό είχαν κινητοποιηθεί υψηλόβαθμοι υπάλληλοι. Σε προγενέστερο στάδιο, είχαν οργανωθεί σεμινάρια κατάρτισης για το σύνολο των επιτηρητών και υπευθύνων των εξεταστικών κέντρων.

Στην πρόσκληση που έλαβαν, όλοι οι υποψήφιοι είχαν ενημερωθεί για τους νέους κανόνες συμπεριφοράς που θα έπρεπε να τηρούσαν στα εξεταστικά κέντρα. Τους είχε ιδίως γνωστοποιηθεί ότι απαγορευόταν να έχουν κινητά τηλέφωνα στην αίθουσα και ότι δεν επιτρεπόταν καμία μετακίνηση κατά τη διανομή και τη συλλογή των γραπτών και κατά τη διεξαγωγή της δοκιμασίας. Τους είχε επίσης διευκρινισθεί ότι κάθε παράβαση των κανόνων θα είχε ως αποτέλεσμα την άμεση απομάκρυνση του υποψηφίου από την αίθουσα του διαγωνισμού, την ακύρωση όλων των δοκιμασιών καθώς και της συμμετοχής του στον διαγωνισμό.

2. Δεν διαπιστώθηκε καμία παρατυπία. Φαίνεται ότι τα νέα μέτρα ασφαλείας λειτούργησαν άψογα.

3. Μετά τη διαρροή που διαπιστώθηκε σε μία από τις δοκιμασίες προεπιλογής της 14ης Σεπτεμβρίου 1998, η Επιτροπή ξεκίνησε πάραυτα έρευνα για τον εντοπισμό των ευθυνών όσον αφορά την μη τήρηση του απορρήτου κατά την επεξεργασία των δοκιμασιών. Από προκαταρκτική έκθεση προέκυψαν επαρκή στοιχεία για διαβίβαση του φακέλου στις δικαστικές αρχές του Βελγίου, οι οποίες από τότε έχουν αναλάβει την διεξαγωγή ανακρίσεων επί της υπόθεσης αυτής. Η εσωτερική διοικητική έρευνα έληξε με την κατάρτιση τελικής έκθεσης στις 20 Νοεμβρίου 1998. Η έκθεση αυτή διαβιβάσθηκε στις βελγικές δικαστικές αρχές. Μετά την παραλαβή της έκθεσης, ο Εισαγγελέας (Procureur du Roi) ζήτησε, για να αποφευχθεί κάθε σύγχυση και κάθε διφορούμενο, να ανασταλεί κάθε εσωτερική έρευνα εφόσον διαρκεί το ανακριτικό έργο των εθνικών αρχών.

Οι δικαστικές αρχές ζήτησαν την άρση της ασυλίας ορισμένων υπαλλήλων της Επιτροπής καθώς και την άρση του απαραβίαστου ορισμένων χώρων της Επιτροπής, πράγμα το οποίο έγινε. Σε άλλους υπαλλήλους δόθηκε άδεια να προβούν σε μαρτυρικές καταθέσεις στο πλαίσιο των σχετικών με τη διοργάνωση του διαγωνισμού αρμοδιοτήτων τους.

Στη συνέχεια, οι δικαστικές αρχές πραγματοποίησαν εξονυχιστικές έρευνες, και σε ορισμένους χώρους της Επιτροπής, πράγμα που είναι εντελώς φυσιολογικό. Οι δικαστικές έρευνες συνεχίζονται.

(1) ΕΕ C 118 της 29.4.1999, σελ. 165.